b'\n_START_ARTICLE_\nBizamski \xc5\xa1takor\n_START_SECTION_\nOpis\n_START_PARAGRAPH_\nOdrasli bizamski \xc5\xa1takor dug je 40 do 60 cm. Gotovo pola du\xc5\xbeine predstavlja rep. Te\xc5\xbei izme\xc4\x91u 0,7 i 1,8 kg. Prekriven je gustom, kratkom dlakom srednje do tamno sme\xc4\x91e boje. Trbuh je malo svjetliji, a starenjem postaje siv. Ima dvoslojno krzno, kojim se \xc5\xa1titi od hladne vode. Dugi rep je prekriven ljuskama i malo je bo\xc4\x8dno spljo\xc5\xa1ten. Njime se poma\xc5\xbee pri plivanju. Pri hodanju, rep se vu\xc4\x8de po zemlji._NEWLINE_Provodi veliki dio vremena u vodi, na \xc5\xa1to je vrlo dobro prilago\xc4\x91en. Pod vodom mo\xc5\xbee izdr\xc5\xbeati 12 do 17 minuta. U\xc5\xa1i se mogu zatvoriti u vodi, \xc4\x8dime se sprje\xc4\x8dava prodor vode. Na zadnjim nogama ima pliva\xc4\x87u ko\xc5\xbeicu._NEWLINE_Donekle sli\xc4\x8di nutriji, ali se radi o razli\xc4\x8ditim vrstama. Manji je i ima bo\xc4\x8dno spljo\xc5\xa1ten rep u odnosu na nutriju.'